與卿寓登多景樓口占立成
作者：衛宗武
朝代：宋

paragraphs: 世稱斯樓天下奇，雨餘振履此遊適。
埋頭旅舍氣弗蘇，一見端能洗湮鬰。
連岡三面作襟袖，洪流千里在履舄。
俯窺萬井若棋布，前閲千帆似梭擲。
銀濤湧出丹碧居，金焦兩山相對立。
羣陰解駮宿靄收，放出脩眉數峰碧。
景名多景名不虛，似此江山何處覓。
凭欄一笑問波神，欲舉歸帆在何日。